b'\n_START_ARTICLE_\nLa jove Jane Austen\n_START_SECTION_\nArgument\n_START_PARAGRAPH_\nAny 1795: Jane Austen (Anne Hathaway) \xc3\xa9s la filla menor del Reverend Austen i la seva dona i, per tal d\'assegurar-se una bona posici\xc3\xb3 social, ha de trobar aviat un marit adequat. Per\xc3\xb2, ella desitja ser escriptora, davant el menyspreu de la seva mare i l\'orgull del seu pare. Rebutja els intents d\'aproximaci\xc3\xb3 de la majoria dels homes, incl\xc3\xb2s el nebot de Lady Gresham (Maggie Smith), el Sr. Wisley. De fet, Wisley liarriba a proposar matrimoni, per\xc3\xb2 Jane s\'hi nega responent-lo fredament. No \xc3\xa9s fins que apareix el vividor de Thomas Lefroy (qui inspirar\xc3\xa0 posteriorment a l\'escriptora a l\'hora de crear el personatge del Sr.Darcy a Orgull i prejudici), un futur advocat amb bona reputaci\xc3\xb3, que Jane comen\xc3\xa7a a prendre\'s seriosament la idea del matrimoni. Despr\xc3\xa9s d\'una mala primera impressi\xc3\xb3, Jane no suporta a l\'arrogant advocat londinenc. Per\xc3\xb2, a poc a poc es van coneixent i acaben enamorant-se. Aix\xc3\xad, en Tom porta a Jane a Londres per tal d\'intentar conv\xc3\xa8ncer al seu oncle i benefactor, el jutge Langlois, perqu\xc3\xa8 li doni la seva benedicci\xc3\xb3 per casar-se. Per\xc3\xb2, el jutge, que havia rebut una carta on se l\'informava de la pobra situaci\xc3\xb3 econ\xc3\xb2mica de la fam\xc3\xadlia Austen, no ho accepta i avisa a en Tom de qu\xc3\xa8 el desheretar\xc3\xa0 si es casa amb ella. Malgrat tot, Jane insisteix que es poden casar igualment. Per\xc3\xb2, en Tom li replica que t\xc3\xa9 una fam\xc3\xadlia en la qual ha de pensar i davant la seva resposta, decebuda, ella deixa Londres._NEWLINE_En la seva tornada a casa, i despr\xc3\xa9s de saber que en Tom es troba en el seu poble amb una nova promesa, Jane li diu al Sr. Wisley que es casar\xc3\xa0 amb ell. Mentrestant, la germana de Jane, Cassandra, ha rebut una carta en la qual se l\'informa de la mort del seu prom\xc3\xa8s, Robert Fowle. Totes dues estan destrossades. Per\xc3\xb2, Jane es troba de nou amb en Tom en el bosc, on ell li proposa de fugir junts. Al final, ella accepta. No obstant aix\xc3\xb2, quan a la meitat del cam\xc3\xad Jane descobreix que els pares i germans de Tom depenen dels diners que ell reb del seu oncle per sobreviure, Jane, malgrat les protestes d\'ell, decideix alliberar-lo de la seva relaci\xc3\xb3. De seguida, ella torna a casa amb els seus i comen\xc3\xa7a a escriure la que seria una de les seves millors novel\xc2\xb7les Orgull i prejudici.\n_START_SECTION_\nCr\xc3\xadtica\n_START_PARAGRAPH_\nA l\'abril de 2007, La jove Jane Austen ja havia estat estrenada en el Regne Unit, Irlanda i Austr\xc3\xa0lia. Per aix\xc3\xb2, la major part de les cr\xc3\xadtiques van provenir d\'aquests tres primers pa\xc3\xafsos. Per una banda, els defensors de la pel\xc2\xb7l\xc3\xadcula van lloar el seu original gui\xc3\xb3, que derivava de les biografies i cartes de Jane Austen, el seu espectacular vestuari del segle XVIII, la banda sonora d\'Adrian Johnston i la s\xc3\xb2lida representaci\xc3\xb3 dels seus protagonistes. Anne Hathaway i James McAvoy van ser ovacionats per la qu\xc3\xadmica que existia entre els seus personatges, cosa que feia m\xc3\xa9s real la hist\xc3\xb2ria d\'amor entre Jane Austen i Tom Lefroy. A m\xc3\xa9s, l\'actriu Anne Hathaway tamb\xc3\xa9 va ser admirada pel fresc estil que va donar a Jane Austen._NEWLINE_Per altra banda, les cr\xc3\xadtiques negatives es van centrar en l\'elecci\xc3\xb3 d\'una actriu americana per a interpretar a una molt estimada escriptora brit\xc3\xa0nica, aix\xc3\xad com en la poca autenticitat de l\'accent brit\xc3\xa0nic del personatge. No obstant aix\xc3\xb2, James McAvoy va sortir en defensa d\'Anne exposant que per a una pel\xc2\xb7l\xc3\xadcula s\'ha de "trobar a l\'actor correcte" i ella (Hathaway) era "indubtablement brillant". A m\xc3\xa9s, McAvoy posteriorment va afegir que Hathaway era "la millor Jane per a la pel\xc2\xb7l\xc3\xadcula". Malgrat tot, l\'actriu Anna Maxwell Martin (representant a Cassandra Austen) va recon\xc3\xa8ixer que quan les c\xc3\xa0meres paraven de rodar, l\'accent d\'Anne era a vegades una "esp\xc3\xa8cie d\'h\xc3\xadbrid". La mateixa Anne Hathaway va admetre que tenia una tend\xc3\xa8ncia persistent en sonar m\xc3\xa9s com ella mateixa que com a Jane, el qual va implicar que va haver de fer certs retocs de veu en diverses escenes. Tot i aix\xc3\xad, el director Julian Jarrold va elogiar a l\'actriu per la seva total transformaci\xc3\xb3 en Jane Austen. Fins i tot, despr\xc3\xa9s del rodatge, Jarrold va confessar que aquesta s\'havia convertit en una altra persona, "no nom\xc3\xa9s pel seu accent sin\xc3\xb3 tamb\xc3\xa9 per tot el seu personatge. La forma de comportar-se i de parlar era completament diferent". A m\xc3\xa9s, tant Jarrold com McAvoy van coincidir que Anne els va sorprendre gratament quan van descobrir que l\'actriu era una vertadera admiradora de Jane Austen i, encara els va impressionar m\xc3\xa9s quan va demostrar-los el seu coneixement m\xc3\xa9s que adequat sobre l\'escriptora._NEWLINE_Amb tot, cal destacar que alguns cr\xc3\xadtics van q\xc3\xbcestionar el rigor hist\xc3\xb2ric de la pel\xc2\xb7l\xc3\xadcula. Per exemple, un p\xc3\xb2ster promocional ensenyava a Anne (Jane) aguantant una ploma estilogr\xc3\xa0fica que, en realitat, va comen\xc3\xa7ar a utilitzar-se de manera general en el segle XIX i no en el segle XVIII (\xc3\xa8poca que representa la pel\xc2\xb7l\xc3\xadcula). Tot i aix\xc3\xad, els creadors de La jove Jane Austen van explicar que el seu objectiu no era rodar una biografia cinematogr\xc3\xa0fica, encara que van servir-se de molts fets hist\xc3\xb2rics de la vida de Jane Austen. El co-productor de la pel\xc2\xb7l\xc3\xadcula, Graham Broadbent, va dir que ells simplement "van dur tots els fets al seu propi terreny Aust\xc3\xa8nic"._NEWLINE_Les cr\xc3\xadtiques sobre el rigor hist\xc3\xb2ric de la pel\xc2\xb7l\xc3\xadcula no van fer m\xc3\xa9s que augmentar l\'inter\xc3\xa8s del p\xc3\xbablic sobre la vida de Jane Austen reflectida en les seves novel\xc2\xb7les, cartes i biografies. El vestuari utilitzat per a la pel\xc2\xb7l\xc3\xadcula va ser exhibit a la casa de Jane Austen, a Chawton, Hampshire (on va viure des del 1809 fins al 1817, uns mesos abans de la seva mort a Winchester) en resposta a la curiositat dels seus seguidors.\n_START_SECTION_\nLocalitzacions\n_START_PARAGRAPH_\nLa jove Jane Austen va ser filmada a Dubl\xc3\xadn i a la regi\xc3\xb3 rural d\'Irlanda (incloent el Comtat de Wicklow), en comptes de Hampshire (Anglaterra), el lloc de naixement de Jane Austen. La pel\xc2\xb7l\xc3\xadcula va rebre fons de l\'Irish Film Board per\xc3\xb2, com Julian Jarrold va dir, la decisi\xc3\xb3 de filmar a Irlanda va ser deguda al fet que Hampshire estigu\xc3\xa9s m\xc3\xa9s urbanitzat que Irlanda, on era possible trobar un sentit rural m\xc3\xa9s aut\xc3\xa8ntic i inalterable i, per tant, m\xc3\xa9s semblant a aquell en el qual Jane Austen va viure. Irlanda tenia, a m\xc3\xa9s, una gran varietat de cases antigues i d\'estil georgi\xc3\xa0. Fet que va donar a la pel\xc2\xb7l\xc3\xadcula una interpretaci\xc3\xb3 m\xc3\xa9s real i interessant. James McAvoy es va mostrar en tot moment partidari d\'aquesta decisi\xc3\xb3, ja que, com ell mateix va observar, les cases de La jove Jane Austen semblaven m\xc3\xa9s decaigudes que les d\'altres pel\xc2\xb7l\xc3\xadcules de Jane Austen i aix\xc3\xb2 aportava a la hist\xc3\xb2ria un "sentit de realitat i d\'austeritat", que destacava amb la riquesa caracter\xc3\xadstica de les pel\xc2\xb7l\xc3\xadcules sobre el per\xc3\xadode de la Reg\xc3\xa8ncia._NEWLINE_Curiosament, el vertader Tom Lefroy va passar diversos estius en el Comtat de Wicklow. En Tom es va referir al seu afecte per aquesta terra com el "tr\xc3\xa0nsit de Wicklow". El seu fill Thomas Lefroy va explicar que aquesta era "una paraula manyagosa utilitzada per la familia per la gran admiraci\xc3\xb3 que els creava la regi\xc3\xb3 de Wicklow on van passar les seves vacances durant molts anys" (Memoir of Chief Justice Lefroy, 1871, p.\xc2\xa037)._NEWLINE_Tamb\xc3\xa9 \xc3\xa9s interessant el fet que el Cap de Just\xc3\xadcia Tom Lefroy pass\xc3\xa9s els tres \xc3\xbaltims anys de la seva vida a Bray (Comtat de Wicklow, Irlanda), en una casa que va llogar el 1866 i on va morir el 4 de maig de 1869 (Memoir of Chief Justice Lefroy, 1871, p.\xc2\xa0382). Bray va ser aix\xc3\xad mateix una de les destinacions del rodatge de La jove Jane Austen el 2006. Per\xc3\xb2, no existeix cap prova que els realitzadors sabessin que Bray va ser el darrer lloc on Tom Lefroy va ser ni que tenia uns forts lligams amb el Comtat.'